REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/149-22

24. oktobar 2022. godine

Beograd

**ZAPISNIK**

**ŠESTE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,**

**ODRŽANE 24. OKTOBRA 2022. GODINE**

Sednica je počela u 10,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Tijana Davidovac, Dušan Bajatović, Vladimir Obradović, Nenad Mitrović, Bojana Bukumirović, Nebojša Zelenović i Rozalija Ekres

Sednici su prisustvovali zamenici članova Odbora: Aleksandar Jugović (zamenik Nikole Radosavljevića), Đorđe Stanković (zamenik Miroslava Aleksića) i Hadži Milorad Stošić.

Sednici nisu prisustvovali članovi Odbora: Aleksandra Tomić, Veroljub Stevanović i Vojislav Vujić, kao ni njihovi zamenici.

Sednici su prisustvovali narodni poslanici koji nisu članovi Odbora: Zoran Stojanović i Radmila Vasić.

Sednici su prisustvovali predstavnici Fiskalnog saveta: Pavle Petrović, predsednik, Nikola Altiparmakov, član i Bojan Dimitrijević, član.

Na predlog predsednika, Odbor je većinom glasova (12 glasova za, 1 nije glasao) utvrdio sledeći

**D n e v n i r e d :**

1. **Razmatranje Izveštaja o radu Fiskalnog saveta za 2021. godinu, koji je podneo Fiskalni savet (broj 02-562/22 od 1. aprila 2022. godine).**

**.**

Pre prelaska na rad po utvrđenim tačkama dnevnog reda, Odbor je, većinom glasova (11 glasova za, 2 nisu glasala), bez primedbi, usvojio zapisnik sa 5. sednice Odbora.

**Prva tačka dnevnog reda: Razmatranje Izveštaja o radu Fiskalnog saveta za 2021. godinu**

Pavle Petrović, predsednik Fiskalnog saveta, govorio je o zadacima Fiskalnog saveta i opštim i posebnim fiskalnim pravilima koja su ustanovljena zakonom; Fiskalni savet daje nezavisnu i kredibilnu ocenu ekonomske politike, procenjuje fiskalne rizike i verovatnoću da će Vlada ispuniti utvrđene fiskalne ciljeve. Opštim fiskalnim pravilima određuje se ciljni srednjoročni fiskalni deficit, kao i maksimalni odnos javnog duga prema BDP-u, dok je cilj posebnih fiskalnih pravila da se promeni struktura javne potrošnje u pravcu smanjenja rashoda i povećanja javnih investicija.

U 2021. godini javni dug je iznosio 57 odsto u odnosu na bruto društveni proizvod, a Fiskalni savet procenjuje da će i u 2022. godini visina javnog duga biti na istom nivou; na srednjoročnom i dugoročnijem nivou Fiskalni savet je preporučio da se nivo javnog duga smanjuje na nivo od 50 odsto BDP-a s obzirom na visoke kamatne stope. U Izveštaju je takođe navedeno da je rast BDP-a u 2021. godini iznosio 7,4 odsto, što je iznad utvrđenog nivoa rasta BDP-a u budžetu i inicijalnih procena Fiskalnog saveta. Deficit je na kraju 2021. godine iznosio 4,1 odsto BDP-a, što je više nego što je prvobitno planirano zbog promenjenih makroekonomskih uslova. Predsednik Fiskalnog saveta je istakao da su značajno povećane javne investicije u puteve, železnčku infrastrukturu i zdravstvo, što predstavlja realan osnov za razvoj zemlje i povećanje dohotka u budućnosti. U nastavku, predsednik Fiskalnog saveta istakao je značaj razmatranja godišnjeg, završnog računa budžeta, sa stanovišta kontrole potrošnje javnih sredstava; primedba Fiskalnog saveta koja se odnosi na ovaj dokument jeste potreba veće transparentnosti (prikaz po stavkama) neto budžetskih pozajmica, raspolaganja Kancelarije za upravljanje javnim ulaganjima, kao i kazni i penala, koje su prikazane u ukupnom iznosu. Velika davanja privredi i stanovništvu, u uslovima međunarodne krize, bila su opravdana i neophodna, ali se Fiskalni savet već drugu godinu zalaže za davanje pomoći samo onim privrednicima i građanima kojima je pomoć potrebna, zaključio je predsednik Fiskalnog saveta.

Fiskalni savet je u 2021. godini izradio jedanaest izveštaja, ocena i analiza, koji su objavljeni na sajtu Fiskalnog saveta, kao i svi dosadašnji dokumenti - od osnivanja i početka rada Fiskalnog saveta.

U razgovoru sa predsednikom Fiskalnog saveta i u diskusiji povodom dostavljenog izveštaja o radu učestvovali su predsednik, članovi i zamenici članova Odbora: Veroljub Arsić, Nenad Mitrović, Nebojša Zelenović, Vladimir Obradović, Dušan Bajatović, Ana Beloica i Đorđe Stanković, kao i narodni poslanik Radmila Vasić, koja nije član Odbora, a čija su izlaganja u celini tonski snimana.

Odbor je jednoglasno (14 glasova za) odlučio da, nakon razmatranja Izveštaja o radu Fiskalnog saveta za 2021. godinu, u skladu sa članom 237. Poslovnika Narodne skupštine, u Narodnu skupštinu uputi Predlog zaključka, koji glasi:

**ZAKLjUČAK**

**povodom razmatranja Izveštaja o radu Fiskalnog saveta za 2021. godinu**

**1. Prihvata se Izveštaj o radu Fiskalnog saveta za 2021. godinu.**

**2. Ovaj zaključak objaviti u „Službenom glasniku Republike Srbije“.**

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Sednica je završena u 11,55 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić